**Писмо до Йовков**

**Посветено на Йордан Йовков**

**Где живее доброто, Йордане?  
Где е бялата, чудната птица?  
От години я търси Моканина.  
По е скъпа от наниз жълтици.**

**Все поглежда високо, към синьото  
и говори си с Бог Вълкадин.  
Тишината е мъдра, копринена  
и му стига небе да премине.**

**Серафим още носи палтото,  
цяло в кръпки, побрало е времето,  
че не трябва кожух за доброто.  
Нему стига усмивка да вземе.**

**А Величко и Тиха под булото  
пред лика на смъртта си се вричат.  
(Ще посмее ли някой да хули  
неразумната обич, отричана? )**

**Още свири кавал във Балкана,  
още пеят каруците писани  
и последното цвете Люцкан  
с пръст и слънце в ръката си стиска.**

**Где се крие доброто, Йордане?  
Кой е лош, кой добър е сега?  
Щом сърцата човешки са в рани  
все по-трудно белее света!**

**Ивелина Никова**